ไทยเตรียมข้าวช่วยเฮติ ก.พ.นี้ อีก 4,000 ตัน
พาณิชย์เผยเตรียมจัดส่งข้าวช่วยเหลือเฮติในเดือน ก.พ. นี้ อีก 4,000 ตัน
3 ก.พ. 2553

พาณิชย์เผยเตรียมจัดส่งข้าวช่วยเหลือเฮติในเดือน ก.พ. นี้ อีก 4,000 ตัน
นางพรทิวา นาคาศัย รมว.พาณิชย์ เปิดเผยว่า ข้าวที่จะจัดส่งไปช่วยประชาชนในประเทศเฮติอีก 1.99 หมื่นตัน หลังจากที่จัดส่งไปช่วยเหลือ 100 ตันแรกเมื่อวันที่ 1 ก.พ. จะมีการจัดส่งภายในเดือนนี้อีก 4,000 ตัน เป็นข้าวขาว 5% ซึ่งวิธีการปรับปรุงคุณภาพข้าวล็อตนี้ ยังคงเป็นวิธีการเดิม คือจัดจ้างวิธีพิเศษ โดยจะให้คณะทำงานที่มีนายนพดล สระวาสี รักษาการที่ปรึกษาการพาณิชย์ เป็นประธานเข้าไปดูแล เบื้องต้นอาจจำเป็นต้องใช้บริษัทรายเดิมที่รับปรับปรุงคุณภาพและบรรจุถุง เป็นผู้ดำเนินการ
ข้าวล็อตที่เหลืออีก 1.6 หมื่นตัน จะเปลี่ยนจากข้าวขาว 5% เป็นข้าว 25% เพราะเป็นชนิดข้าวที่ทางคนในเฮตินิยมรับประทาน โดยทางนายอภิสิทธิ์ เวชชาชีวะ นายกรัฐมนตรี รับทราบในเรื่องดังกล่าวแล้ว ซึ่งจะจัดส่งให้ครบทั้งหมดภายในเดือนเม.ย.นี้ 
นางพรทิวา กล่าวว่า ส่วนเหตุผลที่ยังคงใช้วิธีพิเศษในการหาผู้ปรับปรุงคุณภาพข้าวและบรรจุถุงนั้น ได้มองหมายให้เป็นหน้าที่ของคณะทำงาน และที่ต้องใช้วิธีพิเศษเพราะต้องดำเนินการให้เสร็จโดยเร็ว เพื่อช่วยประชาชนที่กำลังประสบภัยพิบัติในครั้งนี้ ยืนยันว่ามีความโปร่งใสและตรวจสอบได้